Asko (zīmols)

[thumb|280px|''Asko'' veikals [Salo (Somija)|Salo]]
***Asko*** ir Somijas mēbeļu veikalu zīmols. Tas pieder uzņēmumam *[[Indoor Group]]*.
*Asko* mēbeļu veikalu tīkls un internetveikali ir Somijā un Igaunijā.

Savukārt *ASKO* zīmols sadzīves tehnikai pieder Slovēnijas uzņēmumam *[[Gorenje]]* un nav saistīts ar *Indoor Group*.

## Vēsture
1918. gada 6. septembrī Lahti Aukusti Avoniuss dibināja uzņēmumu ***Lahden Puuseppätehdas*** (Lahti galdniecības ražotne). Tas izgatavoja mēbeles, un 1919. gadā tika atvērts pirmais veikals. Uzņēmums bija viens no pirmajiem mūsdienu mēbeļu ražotājiem. 1923. gadā tika atvērta jauna ražotne, kurā nodarbināti 48 darbinieki. 1928. gadā tika atvērta lielāka ražotne, kas tajā laikā bija Somijā lielākā un modernākā rūpnīca. Tajā gadā tika izlaists pirmais uzņēmuma katalogs.

1931. gadā uzņēmums tika pārdēvēts par ***Asko-Avonius Huonekalutehtaat*** (Asko-Avoniusa mēbeļu darbnīca) ar produkcijas zīmolu ***Asko***. Īpašnieks arī nomainīja uzvārdu uz Asko-Avoniuss. Tajā pat gadā Londonā tika atvērts pārdošanas birojs un sākts mēbeļu eksports. 1930. gadu sākumā mēbeļu dizainu sāka izstrādāt profesionāļi. Tika izveidota mēbeļu pārdošanas veikalu ķēde. 1934. gadā veikali tika slēgti, turpmāk *Asko* esot tikai kapitāldaļu turētājs izplatītāju uzņēmumos.
1937. gadā tika atklāta ražotne, kurā izgatavoja mēbeles no caurulēm; drīz tā tika atdalīta kā meitas uzņēmums *[[UPO Kodinkoneet|UPO]]*.

1940. gadā uzņēmums pārtapa par kopuzņēmumu un tika pārdēvēts par ***Asko Tehtaat Oy***, kas ietilpa grupā kopā ar *Tyylikalusto Oy* un *UPO Oy*.
Pēc kara no Karēlijas evakuētajiem iedzīvotājiem vajadzēja mājvietas, un *Asko* saņēma pasūtījumu no valdības izgatavot nepieciešamās mēbeles.

1956. gadā rūpnīca tika paplašināta, un kļuva par lielāko Ziemeļvalstīs ar 1100 darbiniekiem.
1960. gados līdz ar televīzijas izplatību pieauga sēžamo dīvānu pieprasījums; producija tika eksportēta uz vairāk nekā 20 valstīm.
1965. gadā ražošanas uzņēmums *Asko Tehtaat Oy* un veikalu organizācija apvienojās vienā uzņēmumā ***Asko Oy***. Produkcija tika pārdota vairāk nekā 20 valstīs ar zīmolu ***Finnternational***.
1960. gadu beigās plastmasas izstrādājumu ražošana (*Upo*) kļuva par grupas nozīmīgāko nozari.

1975. gadā *Asko* bija 12 mēbeļu veikali Rietumvācijā, 3 veikali Zviedrijā ar nosaukumu *Asko Finncenter*, meitas uzņēmumi Anglijā, Francijā, Šveicē, Nīderlandē un Beļģijā, divas kokzāģētavas, saplākšņa ražotnes, *Asko* universālveikali Lahti un Jiveskilē, četri *Upo* pārdošanas uzņēmumi Zviedrijā, Norvēģijā, Anglijā un Rietumvācijā.
1970. gados uzņēmumu grupa piedzīvoja recesiju. 1977. gadā *Asko* un *Upo* tika apvienoti vienā uzņēmumā ***Asko-Upo Oy***.

1980. gados *Asko* grupas bizness tika diversificēts, iegādājoties citu nozaru uzņēmumus (audumu, parketa, veļas mašīnu, grīdas segumu ražošana). 1981. gadā *Asko-Upo Oy* tika apvienots ar *Asko-Yhtymä Oy* grupu, kļūstot par ***Asko Oy***.
1981. gadā virtuves mēbeļu ražošana tika reorganizēta par kopuzņēmumu *Vilka-Kaluste Oy*, kur *Puolimatka-Yhtymä Oy* bija vairākuma kapitāldaļu turētājs.
1982. gadā kopā ar *[[Neste|Neste Oy]]* tika dibināts uzņēmums *[[Uponor|Oy Uponor Ab]]*, kas nodarbojās ar plastmasas izstrādājumu ražošanu.
1982. gadā *Asko* kļuva par mēbeļu ražotāja un interjera priekšmetu tirgotāja *Indoor Design* kapitāldaļu turētāju.

1990. gados *Asko* grupa sāka vairāk koncentrēties uz plastmasas cauruļu biznesu. Galvenās investīcijas tika novirzītas *Uponor* attīstībai, pārējās nozares pamazām tika pārtrauktas.

1999. gada aprīlī *Asko* mēbeļu bizness tika pārdots privātā kapitāla fondam, ko pārvaldīja *Sponsor Capital Oy*, un kas februārī jau bija iegādājies interjera tirdzniecības uzņēmumu *[[Sotka (zīmols)|Sotka]]*. *Asko* un *Sotka* mēbeļu bizness tika apvienots uzņēmumā *Asko Huonekalu Oy* (kopš 2000. gada maija *[[Indoor Group|Indoor Group Oy]]*). Savukārt *Asko Oyj* turpināja plastmasas cauruļu biznesu, un tika pārdēvēts par *[[Uponor|Uponor Oyj]]*.

*Asko* mīkstās mēbeles turpināja ražot *Indoor Group* meitas uzņēmums *Insofa* (līdz 2001. gadam *Askon Sohvakalustotehdas*).
*Asko* plākšņu mēbeļu ražošanu turpināja uzņēmums *Best Furniture*, kas vēlāk bankrotēja.

2005. gada 21. janvārī *Indoor Group* tika pārdots *[[Kesko]]* meitas uzņēmumam *Keswell*.
2017. gada jūnijā *Kesko* pārdeva *Indoor Group* Somijas investoru grupai *Sievi Capital*.

## ''Asko'' Latvijā
2001. gada 21. septembrī Latvijā dibināts *Indoor Group* meitas uzņēmums *SIA Indoor Group*,  Rīgā tika atvērti mēbeļu un interjera veikali *Asko* un *Sotka* Krasta ielā un tirdzniecības parkā *[[Tirdzniecības parks "Alfa"|Alfa]]*.
2007. gada 8. novembrī Rīgā, tirdzniecības centrā *[[Tirdzniecības centrs "Spice"|Spice]]* atklāti vislielākie *Asko* un *Sotka* veikali Latvijā.
2009. gadā sliktās ekonomiskās situācijas dēļ tirdzniecības parkā *Alfa* slēgti veikali *Asko* un *Sotka*.
Tirdzniecības centrā *Spice* *Asko* un *Sotka* veikali slēgti 2010. gada martā.
*SIA Indoor Group* no Uzņēmumu reģistra izslēgts 2012. gada 22. jūnijā.

2019. gada martā tika paziņots, ka *Indoor Group* gada laikā Latvijā atvērs *Asko* un *Sotka* mēbeļu interneta veikalus.
2020. gada janvārī tika atklāts mēbeļu interneta veikals *askomebeles.lv*. 2023. gadā tas vairs nebija pieejams.

## Atsauces

## Ārējās saites
* Asko vietne